呈李堅甫中舍
作者：文同
朝代：宋

paragraphs: 往年曾憶過長安，短紙書名詣門下。
君時延我坐終日，灑掃東軒留看畫。
橫圖巨軸不知數，但見匣中時一把。
甲猶未竟乙復作，門類著番開滿架。
使人嘆羨不能已，只恨有門歸隔夜。
歸來兀坐想精絕，念此榮觀若爲謝。
就中寒林兩大幅，此物世間誰敢價。
倏然一別十五載，常向人前盛誇詫。
因君奉使臨敝邑，見先問此餘不暇。
君能爲我再講說，座上不容人俗話。
如君所蓄更誰有，有亦未能無笑駡。
况君累世盡清職，摹本敢來前弄詐。
君今還省正擢用，異日須求作鄰舍。
峨巾曳屨日相謁，更欲重煩開幾帊。
待尋前輩用心處，款曲應須頻假借。
每厨閱訖當便還，不敢奉欺言羽化。